
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea Acordului dintre Uniunea Europeană, pe de o parte, și Republica Ecuador, pe de altă parte, privind cooperarea dintre Agenția Uniunii Europene pentru Cooperare în Materie de Aplicare a Legii (Europol) și autoritățile ecuadoriene competente pentru combaterea criminalității grave și a terorismului
(10965/2025 – C10‑0219/2025 – 2025/0120(NLE))
(Procedura de aprobare)
Parlamentul European,
–	având în vedere proiectul de decizie a Consiliului (10965/2025),
–	având în vedere proiectul Acordului dintre Uniunea Europeană, pe de o parte, și Republica Ecuador, pe de altă parte, privind cooperarea dintre Agenția Uniunii Europene pentru Cooperare în Materie de Aplicare a Legii (Europol) și autoritățile ecuadoriene competente pentru combaterea criminalității grave și a terorismului (10969/2025),
–	având în vedere cererea de aprobare prezentată de Consiliu în conformitate cu articolul 16 alineatul (2), articolul 88, articolul 218 alineatul (6) al doilea paragraf litera (a) punctul (v) și articolul 218 alineatul (7) din Tratatul privind funcționarea Uniunii Europene (C10‑0219/2025),
–	având în vedere articolul 107 alineatele (1) și (4) și articolul 117 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A10‑0000/2025),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Republicii Ecuador.

[bookmark: _Toc219455877]EXPUNERE DE MOTIVE
Criminalitatea organizată transnațională și terorismul sunt, prin natura lor, fenomene transfrontaliere. Rețelele infracționale implicate în traficul de droguri, traficul de persoane, contrabanda cu arme și spălarea banilor operează adesea la nivel global, profitând de lacunele juridice și jurisdicționale pentru a se sustrage detectării și urmăririi penale. În acest context, America Latină, fiind principala regiune de cultivare și producție a cocainei, joacă un rol special. Porturile sale sunt adesea puncte de plecare pentru transportul ulterior către Uniunea Europeană. America Latină este, de asemenea, o regiune-sursă pentru traficul de persoane în scopul exploatării sexuale și, într-o mai mică măsură, în scopul exploatării prin muncă, precum și pentru introducerea de migranți ilegali în UE pe calea aerului.

O cooperare operațională sporită și schimbul de informații relevante între Europol și Ecuador ar fi importante pentru combaterea infracțiunilor grave în multe domenii ale criminalității de interes comun pentru părți și, în consecință, ar asigura un nivel mai ridicat de siguranță pentru societățile noastre. Această cooperare între Europol și Ecuador există deja sub forma unui acord de lucru semnat în octombrie 2023. De asemenea, a fost detașat la Europol un ofițer de legătură ecuadorian. Cu toate acestea, fără posibilitatea schimbului de date cu caracter personal, acesta nu este un instrument eficace de combatere a rețelelor infracționale transnaționale. Acest tip de cooperare operațională sporită și schimbul de informații relevante între Europol și Ecuador sunt importante pentru combaterea infracțiunilor grave în multe domenii ale criminalității de interes comun pentru părți.

Acordul dintre UE și Ecuador privind cooperarea dintre Europol și autoritățile ecuadoriene va oferi acest element esențial pentru autoritățile noastre de aplicare a legii și va permite schimbul de date cu caracter personal, care este esențial atunci când se acționează împotriva unor infractori. El va stabili, de asemenea, principiile generale în materie de protecție a datelor, categoriile de date cu caracter personal, normele privind prelucrarea automată și transferurile ulterioare ale acestor date. În același timp, acordul va conține și garanții, cum ar fi dreptul de acces și dreptul la rectificare, ștergere și restricționare. AEPD a concluzionat în mod pozitiv că acordul conține garanții adecvate în ceea ce privește protecția vieții private și a drepturilor și libertăților fundamentale ale persoanelor. 

Cooperarea dintre Europol și autoritățile ecuadoriene competente este indispensabilă pentru combaterea criminalității grave și a terorismului. Prin facilitarea schimbului de informații, consolidarea capacității instituționale, armonizarea cadrelor juridice și desfășurarea de operațiuni coordonate, acest parteneriat sporește securitatea în Europa, în America Latină și în alte regiuni. O astfel de cooperare subliniază principiul potrivit căruia, într-o lume globalizată, acțiunea colectivă nu este doar benefică – ea este esențială pentru menținerea păcii și a stabilității.

<FootprintIntro>Raportoarea declară pe propria răspundere că nu a inclus în raportul său nicio contribuție de la reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:1] sau de la reprezentanți ai autorităților publice din țările terțe, inclusiv misiuni diplomatice și ambasade ale acestora, care trebuie inclusă în prezenta anexă în conformitate cu articolul 8 din anexa I la Regulamentul de procedură.</FootprintIntro> [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

